b"\n_START_ARTICLE_\nCes\xc3\xa1ria \xc3\x89vora\n_START_SECTION_\nLiv og virke\n_START_PARAGRAPH_\n\xc3\x89vora vokste opp i en fattig familie og vokste opp i et barnehjem etter at faren d\xc3\xb8de da hun var sju \xc3\xa5r. Hennes onkel var en kjent mornakomponist. Hun sang p\xc3\xa5 spr\xc3\xa5ket kriolu, det lokale kreolspr\xc3\xa5k med blanding av portugisisk og vestafrikanske dialekter._NEWLINE_Hun sang s\xc3\xa6rlig i musikksjangeren morna. \xc3\x89vora ble ogs\xc3\xa5 kjent som \xc2\xabbarfotdivaen\xc2\xbb, da hun pleide \xc3\xa5 opptre barf\xc3\xb8tt \xe2\x80\x93 et tegn p\xc3\xa5 solidaritet med fattige kvinner. Hun var ogs\xc3\xa5 kjent som kjeder\xc3\xb8yker og for \xc3\xa5 drikke whiskey, konjakk og rom. P\xc3\xa5 scenen tok hun ofte en r\xc3\xb8yk og en drink mens bandet spilte en instrumental. Hun ignorerte gjerne r\xc3\xb8ykeforbudet i konsertsalen. The New York Times beskrev stemmen som \xc2\xabhusky, dignified, unhurried contralto\xc2\xbb. Hun fremf\xc3\xb8rte ogs\xc3\xa5 sanger i de muntrere stilene coladeira og funan\xc3\xa1 fra Kapp Verde, senere i karrieren utvidet hun ogs\xc3\xa5 repertoaret med innslag av arabisk, kubansk og brasiliansk musikk. Hun opptr\xc3\xa5dte med et band best\xc3\xa5ende av gitar, cavaquinho, piano, fiolin, saksofon og perkusjon.   _NEWLINE_\xc3\x89vora begynte \xc3\xa5 opptre p\xc3\xa5 havnekneiper som ten\xc3\xa5ring. I Europa ble konsertopptak utgitt p\xc3\xa5 plate p\xc3\xa5 1960-tallet. P\xc3\xa5 1970-tallet ga hun opp sangkarrieren fordi den ikke var mulig \xc3\xa5 leve av. I 1985 ble hun oppmuntret til \xc3\xa5 pr\xc3\xb8ve lykken i Lisboa, der overtalte Jos\xc3\xa9 da Silva, franskmann av kappverdisk opphav, henne til \xc3\xa5 reise til Paris. I Paris spilte hun inn \xc2\xabLa Diva aux Pieds Nus\xc2\xbb (Den barf\xc3\xb8tte diva, Paris, 1988). P\xc3\xa5 1980-tallet dukket hun opp igjen blant annet med platen \xc2\xabLa Diva aux Pieds Nus\xc2\xbb (Den barf\xc3\xb8tte diva, Paris, 1988) og n\xc3\xa5dde et bredere publikum med \xc2\xabMar Az\xc3\xbal\xc2\xbb (1991). P\xc3\xa5 1990-tallet ble hun en stjerne med salg av plater og utsolgte opptredener p\xc3\xa5 store scener i Paris og Lisboa.  Miss Perfumado solgte 300.000 kopier i Frankrike._NEWLINE_\xc3\x89vora vant i 2003 Grammy Award i kategorien World Music for albumet Voz D'Amor. I 2009 ble hun utnevnt til ridder av den franske \xc3\x86reslegionen._NEWLINE_Regjeringen p\xc3\xa5 Kapp Verde erkl\xc3\xa6rte to dager landesorg da hun d\xc3\xb8de. Den franske regjeringen utnevnte henne til chevalier av Ordre des Arts et des Lettres. _NEWLINE_Hun samarbeidet blant annet med Salif Keita, Bonnie Raitt (amerikansk bluessanger) og Caetano Veloso. Hun p\xc3\xa5virket yngre sangere som Mayra Andrade, Fantcha (Francelina Dur\xc3\xa3o Almeida) og Sara Tavares. \xc3\x89vora hadde en dyp stemme med preg av kontraalt og hun sang rolig og verdig. Hennes stemme og sangstil blir sammenlignet med Billie Holliday."